|  |  |  |  |  |
| --- | --- | --- | --- | --- |
| **O‘ZBEKISTON RESPUBLIKASI**  **NAVOIY VILOYAT**  **KARMANA TUMANLARARO IQTISODIY SUDI** | | gerb | **РЕСПУБЛИКА УЗБЕКИСТАН**  **НАВОИЙСКАЯ ОБЛАСТЬ**  **КАРМАНИНСКИЙ МЕЖРАЙОННЫЙ ЭКОНОМИЧЕСКИЙ СУД** | |
| 210100, Navoiy sh.  Navoiy ko**‘**chasi, 11. | tel.: (0-436) 220-22-42, fax: (0-436) 220-22-43  [www.oliysud.uz](http://www.oliysud.uz) e-mail: [i.karmana@sud.uz](mailto:i.karmana@sud.uz) | | | 210100, г.Навои,  ул.Навои, 11. |

### ЎЗБЕКИСТОН РЕСПУБЛИКАСИ НОМИДАН

**ҲАЛ ҚИЛУВ ҚАРОРИ**

|  |  |  |
| --- | --- | --- |
| **Навоий шаҳар** | **2020 йил 12 май** | **4-2101-2003/527-сонли иш** |

Кармана туманлараро иқтисодий суди судья С.К.Жакеев раислигида, Ш.Аминованинг котиблигида, Ўзбекистон Савдо-саноат палатаси Навоий вилоят ҳудудий бошқармасининг даъвогар «BAHT-TEXTILE» масъулияти чекланган жамияти манфаатида жавобгар «Элёр Бекдулла пахтакор» фермер хўжалигига нисбатан даъво аризасини даъвогар вакили Ш.Хамроев (ишончномага асосан) иштирокида, жавобгар вакили иштирокисиз ўз биносида бўлиб ўтган очиқ суд мажлисида кўриб чиқиб, қуйидагиларни

**А Н И Қ Л А Д И :**

Ўзбекистон Савдо-саноат палатаси Навоий вилоят ҳудудий бошқармаси даъвогар «BAHT-TEXTILE» масъулияти чекланган жамияти манфаатида (бундан буён матнда – даъвогар деб юритилади) судга даъво аризаси билан мурожаат қилиб, жавобгар «Элёр Бекдулла пахтакор» фермер хўжалигидан (бундан буён матнда - жавобгар деб юритилади) 73.253.548 сўм асосий қарз ундиришни сўраган.

Жавобгар ва палата ишни кўриш вақти ва жойи тўғрисида белгиланган тартибда хабардор қилинган бўлсада, суд мажлисида иштирок этмади. Ўзбекистон Республикаси Иқтисодий процессуал кодексининг (бундан буён матнда – ИПК деб юритилади) 128, 170-моддасига мувофиқ ишни уларнинг иштирокисиз, ишдаги ҳужжатларга асосан кўришни лозим топади.

Даъвогар вакили даъво талабини қўллаб-қувватлаб, даъвони қаноатлантиришни сўради.

Суд даъвогар вакилининг важларини муҳокама қилиб, иш материалларини ўрганиб чиқиб, қуйидаги асосларга кўра, даъво аризасини қаноатлантиришни, суд харажатларини жавобгар зиммасига юклашни лозим топди.

Аниқланишича, тарафлар ўртасида 2019 йил 08 февралда 55-сонли пахта хом ашёсини харид қилиш бўйича контрактация шартномаси тузилган.

Ўзбекистон Республикаси Фуқаролик кодексининг (бундан буён матнда – ФК деб юритилади) 465-моддасига кўра, контрактация шартномасига мувофиқ қишлоқ хўжалиги маҳсулотини етиштирувчи қишлоқ хўжалиги маҳсулотини қайта ишлаш ёки сотиш учун бундай маҳсулотни харид қиладиган шахсга - тайёрловчига шартлашилган муддатда топшириш (топшириб туриш) мажбуриятини олади, тайёрловчи эса бу маҳсулотни қабул қилиш (қабул қилиб туриш), унинг ҳақини шартлашилган муддатда белгиланган баҳода тўлаш (тўлаб туриш) мажбуриятини олади.

Шартноманинг 1.1-бандига асосан жавобгар 46,4 гектар майдонда 119,0 тонна пахта хом ашёсини етказиб бериш мажбуриятини олган.

Лекин жавобгар томонидан шартнома шартлари бузилган ҳолда пахта хом ашёси қисман етказиб берилган.

Шартноманинг 4.1-бандида шартноманинг умумий баҳоси 476.000.000 сўмни ташкил қилиши, шартнома бўйича пахта хом ашёси харид нархи 1 (бир) тоннаси учун 4.000.000 сўм эканлиги қайд қилинган.

Шартноманинг 4.2-бандида “тайёрловчи” томонидан шартнома баҳосининг 60 фоизи миқдорида, агар уруғ ҳамда йиғим-терим мавсуми учун керакли материаллар бўнак ҳисобига олинса, уларнинг қийматини ҳисобга олган ҳолда, ойма-ой тўлаб берилиши келишилган.

Шартнома шартлари даъвогар томонидан лозим даражада бажарилиб, жавобгарга шартнома баҳосининг 60 фоизи миқдорида бўнак (аванс) ажратилган бўлсада, жавобгар томонидан шартномавий мажбуриятлар лозим даражада бажарилмаган.

Ишдаги мавжуд ҳужжатлардан кўринишича, даъвогар томонидан жавобгарга бўнак (аванс) берилган бўлсада, жавобгар томонидан даъвогарга пахта маҳсулотлари қисман топширилган. Тўланган бўнак (аванс) учун топширилмасдан қолган маҳсулот суммаси 73.253.548 сўмни ташкил қилади.

Мазкур ҳолат ишдаги мавжуд ҳужжатлар, шартнома, якуний ҳисоб-китоб тўғрисидаги маълумот билан ҳам ўз исботини топган.

Шунга кўра, суд даъво талабининг асосий қарз ундириш қисмини қаноатлантиришни лозим топади.

ИПКнинг 118-моддаси биринчи қисмига кўра, суд харажатлари ишда иштирок этувчи шахсларнинг қаноатлантирилган даъво талаблари миқдорига мутаносиб равишда уларнинг зиммасига юклатилади.

Суд ишни кўриш билан боғлиқ бўлган суд харажатларини жавобгарнинг зиммасига юклашни, жавобгардан **республика бюджетига, суд ҳокимияти органларини ривожлантириш жамғармасига** 1.465.070,96 сўм давлат божи, даъвогар фойдасига тўланган 17.840 сўм почта харажатларини ундиришни лозим топади.

Юқоридагиларга кўра, ИПКнинг 118, 176-179-моддаларини қўллаб, суд

**Қ А Р О Р Қ И Л Д И:**

Даъво талаби қаноатлантирилсин.

Жавобгар «Элёр Бекдулла пахтакор» фермер хўжалигидан даъвогар «BAHT-TEXTILE» масъулияти чекланган жамияти фойдасига 73.253.548 сўм асосий қарз ва олдиндан тўланган 17.840 сўм почта харажатлари ундирилсин.

Жавобгар «Элёр Бекдулла пахтакор» фермер хўжалигидан р**еспублика бюджетига, суд ҳокимияти органларини ривожлантириш жамғармасига** 1.465.070,96 сўм давлат божи ундирилсин.

Ҳал қилув қарори қонуний кучга киргач, ижро варақалари берилсин.

Ҳал қилув қароридан норози тараф бир ой муддат ичида Навоий вилоят иқтисодий судига апелляция ёки кассация тартибида шикоят (протест) келтириши мумкин.

**Судья С.К.Жакеев**