|  |  |  |  |  |
| --- | --- | --- | --- | --- |
| **O‘ZBEKISTON RESPUBLIKASI**  **NAVOIY VILOYAT**  **KARMANA TUMANLARARO IQTISODIY SUDI** | | Описание: Описание: Описание: Описание: Описание: Описание: Описание: Описание: Описание: Описание: Описание: Описание: Описание: gerb | **РЕСПУБЛИКА УЗБЕКИСТАН**  **НАВОИЙСКАЯ ОБЛАСТЬ**  **КАРМАНИНСКИЙ МЕЖРАЙОННЫЙ ЭКОНОМИЧЕСКИЙ СУД** | |
| 210100, Navoiy sh.  Navoiy ko**‘**chasi, 11. | tel.: (0-436) 220-22-42, fax: (0-436) 220-22-43  [www.oliysud.uz](http://www.oliysud.uz) e-mail: [i.karmana@sud.uz](mailto:i.karmana@sud.uz) | | | 210100, г.Навои,  ул.Навои, 11. |

**ЎЗБЕКИСТОН РЕСПУБЛИКАСИ НОМИДАН**

**ҲАЛ ҚИЛУВ ҚАРОРИ**

|  |  |  |  |
| --- | --- | --- | --- |
| Навоий шаҳар | 2020 йил 06 февраль | **4-2101-2004/79-сонли иш** |  |

Кармана туманлараро иқтисодий суди судьяси Б.Джумаев раислигида, судья ёрдамчиси Ф.Мансурованинг котиблигида, Ўзбекистон Республикаси Савдо-саноат палатаси Навоий вилоят худудий бошқармасининг даъвогар “Қизилтепа пилла хазинаси” масъулияти чекланган жамияти манфаатини кўзлаб, жавобгар “Талиумар олтин замин” фермер хўжалигига нисбатан тақдим этган даъво аризаси бўйича ишни даъвогар вакили Ж.Рафиков (ишончномага асосан),жаобгар раҳбари Х.Ҳайдаров иштирокида Кармана туманлараро иқтисодий суди биносида бўлиб ўтган очиқ суд мажлисида кўриб чиқиб, қуйидагиларни

**А Н И Қ Л А Д И:**

Ўзбекистон Республикаси Савдо-саноат палатаси Навоий вилоят худудий бошқармаси “Қизилтепа пилла хазинаси” масъулияти чекланган жамияти манфаатини кўзлаб “Талиумар олтин замин” фермер хўжалигидан 925.375 сўм асосий қарз ва 277.612 сўм жарима ундириб беришни сўраган.

Суд мажлисида иштирок этган даъвогар вакили даъво талабини қўллаб қувватлаб, даъвони қаноатлантиришни сўради.

Суд мажлисида иштирок этган жавобгар раҳбари даъво талабини тан олмасдан, вужудга келган қарздорликни ўз вақтида тўлаганлигини билдириб, даъвони рад қилишни сўради.

Ўзбекистон Республикаси Савдо-саноат палатаси Навоий вилоят худудий бошқармаси вакили ишни унинг иштирокисиз кўришни сўраган.

Суд, Ўзбекистон Республикаси Иқтисодий процессуал кодекси (кейинги ўринларда ИПК)нинг 128, 170-моддаси талабларидан келиб чиқиб, ишни бошқарма вакили иштирокисиз тўпланган ҳужжатлар асосида кўриб ҳал қилишни лозим деб топади.

Суд, ишдаги мавжуд ҳужжатларни ўрганиб чиқиб, даъвогар вакилининг тушунтиришларини тинглаб, қуйидаги асосларга кўра даъвони рад қилишни, суд харажатларини даъвогар зиммасига юклашни лозим деб ҳисоблайди.

Иш ҳужжатларига кўра, “Талиумар олтин замин” фермер хўжалиги ва “Қизилтепа пилла хазинаси” масъулияти чекланган жамиятиўртасида 2018 йил 17 февралда 78-сонли пилла харид қилиш бўйича контрактация шартномаси тузилган.

Шартноманинг 1.1-бандига асосан хўжалик жами 1150 кг тирик пиллани буюртмачига етказиб бериши, буюртмачи эса талаб қилинган моддий техника ресурслари билан таъминлаши ва маҳсулот қийматини тўлаш мажбуриятини олган.

Ўзбекистон Республикаси Фуқаролик кодекси (бундан буён матнда-ФК)нинг   
465-моддасига кўра, контрактация шартномасига мувофиқ қишлоқ хўжалиги маҳсулотини етиштирувчи қишлоқ хўжалиги маҳсулотини қайта ишлаш ёки сотиш учун бундай маҳсулотни харид қиладиган шахсга - тайёрловчига шартлашилган муддатда топшириш (топшириб туриш) мажбуриятини олади, тайёрловчи эса бу маҳсулотни қабул қилиш (қабул қилиб туриш), унинг ҳақини шартлашилган муддатда белгиланган баҳода тўлаш (тўлаб туриш) мажбуриятини олади.

Тарафлар ўртасида тузилган шартноманинг 2.3-бандига кўра. хўжаликдан ушбу шартномага мувофиқ тўланган бўнак (аванс)ни ва бўнак ҳисобига олинган жонлантирилган ипак қуртининг, берилган маҳсулотларнинг қийматини топширилган маҳсулот қиймати ҳисобидан ушлаб қолиши белгиланган.

Даъвогар шартномавий мажбуриятларини бажариб, жавобгарга 6.067.327 сўмлик моддий техника ресурслари етказиб берилганлигини даъво аризасида илова қилган.

Киритилган даъво аризасида 925.375 сўм тўламасдан келганлиги учун ушбу қарздорликни ундиришни сўраган. Бироқ, даъво талабида кўрсатилган ушбу талаб, даъво суммаси қаердан келиб чиққанлиги асослантирилмаган, асословчи ҳужжатлар билан исботланмаган,

Даъвогар томонидан моддий техника ресурслари етказиб берилганлиги тўғрисида ҳисоб-фактура, таққослаш далолатномаси, маҳсулот қабул қилинганлиги тўғрисидаги далолатномалар тақдим этилмаган.

Ваҳоланки, ишни суд муҳокамага тайинлаш тўғрисидаги ажримда ҳам даъвогар зиммасига даъво аризасига илова қилинган асословчи ҳужжатларнинг асл нусхаларини ва даъвони асословчи бошқа ҳил ҳужжатларни тақдим этиш вазифаси юклатилган.

Ўзбекистон Республикаси Иқтисодий процессуал кодексининг   
68-моддасига кўра, ишда иштирок этувчи ҳар бир шахс ўз талаблари ва эътирозларига асос қилиб келтираётган ҳолатларни исботлаши керак.

Даъвогар томонидан асосий қарз ундириш талаби асослантирилмаганлиги, асословчи ҳужжатлар билан исботлаб берилмаганлиги сабабли ушбу талабни қаноатлантиришни рад этишни лозим деб топади.

Шунингдек, даъво аризасида жавобгардан 277.612 сўм миқдорида жарима ундириш талаби ҳам қўйилган.

Шартноманинг 4.1-бандига кўра, “Хўжалик” маҳсулотни контрактация шартномасида белгиланган навларда, турларда ва муддатларда топширишдан асоссиз бўйин товлаган тақдирда буюртмачига топширилмаган маҳсулот қийматининг 30 фоизи миқдорида жарима тўлаши белгиланган.

Бироқ, даъвогар томонидан киритилган даъво аризасида киритилган жарима суммаси асослантирилмаган. Жавобгар томонидан топширилмаган маҳсулот қийматидан эмас, балки етказиб берилган товар-моддий техника ресурсларининг қопланмаган қисмидан жарима ҳисобланган. Даъво аризасида ва унга илова қилинган ҳужжатларда жавобгар томонидан қанча миқдорда пилла топширилганлиги, унинг қиймати қанчалиги, топширилмаган пилла қиймати қанчалиги кабилар тўғрисида маълумот мавжуд эмас.

Даъвогар томонидан жарима ундириш талаби асослантирилмаганлиги, асословчи ҳужжатлар мавжуд эмаслиги сабабли ушбу талабни ҳам қаноатлантиришни рад этишни лозим деб топади.

ИПКнинг 118-моддасига кўра, суд харажатлари ишда иштирок этувчи шахсларнинг қаноатлантирилган даъво талаблари миқдорига мутаносиб равишда уларнинг зиммасига юклатилади.

Давлат божи тўлашдан озод қилинган давлат органлари ҳамда бошқа шахслар томонидан юридик шахслар ва фуқароларнинг манфаатларини кўзлаб тақдим этилган даъво талабларини қаноатлантириш рад этилган ёки улар қисман қаноатлантирилган тақдирда, давлат божи манфаатлари кўзланиб даъво тақдим этилган шахслардан даъво талабларининг қаноатлантирилиши рад этилган қисмига мутаносиб равишда ундирилади.

Шу сабабли суд, ишни кўриш билан боғлиқ бўлган давлат божини даъвогар зиммасига юклашни, даъвогардан республика бюджети, суд ҳокимияти органларини ривожлантириш жамғармасига 223.000 сўм давлат божи ундиришни, шунингдек даъвогар томонидан олдиндан тўланган 17.840 сўм почта харажатларини ўз зиммасига қолдиришни лозим деб топади.

Юқоридагилардан келиб чиқиб, Ўзбекистон Республикаси Иқтисодий процессуал кодексининг 118, 176-179-моддаларини қўллаб, суд

**Қ А Р О Р Қ И Л Д И:**

Даъво талабини қаноатлантириш рад этилсин.

Даъвогар “Қизилтепа пилла хазинаси” масъулияти чекланган жамиятидан республика бюджети, суд ҳокимияти органларини ривожлантириш жамғармасига 223.000 сўм давлат божи ундирилсин.

Ҳал қилув қарори қабул қилинган кундан бир ой муддат ўтгач қонуний кучга киради.

Ҳал қилув қарори қонуний кучга киргач ижро варақалари берилсин.

Мазкур ҳал қилув қарори устидан Навоий вилоят иқтисодий судига бир ойлик муддатда апелляция тартибида ёки ҳал қилув қарори қонуний кучга киргандан кейин кассация тартибида шикоят бериш (протест келтириш) мумкин.

**Судья Б.Джумаев**